UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV OM INDFØRELSE AF EN GENEREL RAMME FOR INFORMATION OG HØRING AF ARBEJDSTAGERNE I DET EUROPÆISKE FÆLLESSKAB - OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Baggrund

Den 17. november 1998 forelagde Kommissionen Europa-Parlamentet og Rådet ovennævnte forslag til direktiv, der har hjemmel i artikel 137, stk. 2.

Det Økonomiske og Sociale Udvalg afgav udtalelse den 7. juli 1999.

Europa-Parlamentet afgav udtalelse ved førstebehandlingen den 14. april 1999.

Kommissionen accepterede visse af Parlamentets ændringsforslag og fremsatte den 23. maj 2001 et ændret forslag, hvori disse ændringer samt visse andre ændringer var indarbejdet.

Rådet vedtog den fælles holdning med enstemmighed den 23.7.2001.

Ved andenbehandlingen den 23. oktober 2001 vedtog Europa-Parlamentet 13 ændringsforslag til Rådets fælles holdning.

I denne udtalelse gør Kommissionen rede for sin holdning til Europa-Parlamentets ændringsforslag.

2. Formålet med Kommissionens forslag

Forslaget skal fuldende de gældende nationale bestemmelser og fællesskabsbestemmelser vedrørende information og høring af arbejdstagere.

3. Kommissionens udtalelse om parlamentets ændringsforslag

3.1. Resumé af Kommissionens holdning

Kommissionen kan acceptere to af ændringsforslagene fuldt ud og principperne i tre andre ændringsforslag.

Otte af Parlamentets ændringsforslag kan ikke accepteres.

3.2. Parlamentets ændringsforslag ved andenbehandlingen

3.2.1. Ændringsforslag, som kan accepteres

3.2.1.1. Ændringsforslag 3 (definition af "arbejdsmarkedets parter") (artikel 2, litra ea) (ny))

Ændringsforslaget har til formål at indføje en definition af, hvad der i direktivet forstås ved "arbejdsmarkedets parter". Da begrebet anvendes i flere forskellige bestemmelser i direktivforslaget, navnlig i artikel 5 og 11, forekommer det acceptabelt at definere begrebet, som foreslået af Parlamentet.

3.2.1.2. Ændringsforslag 8 (indholdet af høringen) (artikel 4, stk. 4, litra c))

Dette ændringsforslag gør bestemmelsen klarere, idet det præciseres, at de informationer, som danner grundlag for høringen, skal gives i henhold til artikel 2, litra f).

3.2.2. Ændringsforslag, hvis principper kan accepteres

3.2.2.1. Ændringsforslag 2 (betragtning om sanktioner) (betragtning 26a (ny))

Kommissionen accepterer, at man i en særlig betragtning understreger betydningen af fastsættelsen af forstærkede og afskrækkende sanktioner samt retslige procedurer, der skal anvendes i tilfælde af, at de rettigheder, som følger af forslaget til direktiv, tilsidesættes.

3.2.2.2. Ændringsforslag 6 (fremme af den sociale dialog i små og mellemstore virksomheder) (artikel 3, stk. 3a (ny))

Med dette ændringsforslag søger man at understrege vigtigheden af at fremme den sociale dialog i små og mellemstore virksomheder, som på grund af deres begrænsede størrelse falder uden for anvendelsesområdet for forslaget til direktiv. Kommissionen er enig i princippet i dette ændringsforslag, men vurderer, at det bør være indeholdt i en betragtning.

3.2.2.3. Ændringsforslag 13 (anvendelse af direktivets principper inden for den offentlige administration) (artikel 9a (ny))

Det følger af dette ændringsforslag, at medlemsstaterne i samarbejde med arbejdsmarkedets parter skal undersøge, hvorledes principperne i dette direktiv kan gennemføres inden for den offentlige administration. Kommissionen er enig i princippet i dette ændringsforslag, men vurderer, at det bør være indeholdt i en betragtning.

3.2.3. Ændringsforslag der afvises

3.2.3.1. Ændringsforslag 1(arbejdstagerrepræsentanter)(betragtning 22a (ny))

Kommissionen er af den opfattelse, at den foreslåede ændring af betragtningerne ikke er en hensigtsmæssig ændring af dette forslag, navnlig når henses til artikel 2, litra e).

3.2.3.2. Ændringsforslag 4 (definition af begrebet information)(artikel 2, litra f))

Kommissionen finder, at den definition af begrebet information, som fremgår af Rådets fælles holdning, er korrekt og fuldt tilstrækkelig, blandt andet under hensyn til indholdet af artikel 1 i forslaget til direktiv.

3.2.3.3. Ændringsforslag 5 (definition af begrebet høring) (artikel 2, litra g))

Kommissionen finder, at den definition af høring, som fremgår af Rådets fælles holdning, er korrekt og fuldt tilstrækkelig blandt andet under hensyn til indholdet af artikel 1 i forslaget til direktiv.

3.2.3.4. Ændringsforslag 7 (indholdet af informationerne) (artikel 4, stk. 2, litra a))

Når henses til den overordnede karakter af direktivforslaget, finder Kommissionen, at den af Parlamentet foreslåede formulering af bestemmelsen er unødig detaljeret.

3.2.3.5. Ændringsforslag 9 (indholdet af høringen) (artikel 4, stk. 4a og stk. 4b (nye))

Kommissionen finder, at reglerne vedrørende fremgangsmåden i forbindelse med høringen, som fastlagt i Rådets fælles holdning, er korrekte og fuldt tilstrækkelige, blandt andet under hensyn til indholdet af artikel 1 i forslaget til direktiv.

3.2.3.6. Ændringsforslag 10 (indholdet af aftaler indgået mellem arbejdsmarkedets parter) (artikel 5)

Kommissionen finder, at artikel 5, som formuleret i Rådets fælles holdning, sikrer en tilstrækkelig balance mellem arbejdsmarkedets parters selvbestemmelse og behovet for beskyttelse af arbejdstagerne.

3.2.3.7. Ændringsforslag 11 (arbejdstagerrepræsentanter) (artikel 7)

Når henses til den overordnede karakter af direktivforslaget, finder Kommissionen, at den af Parlamentet foreslåede formulering af bestemmelsen er unødig detaljeret.

3.2.3.8. Ændringsforslag 15 (overgangsbestemmelser) (artikel 10)

Kommissionen finder, at det, som det fremgår af direktivforslaget, er acceptabelt at tillade, at der i undtagelsestilfælde indrømmes en længere periode til en fuldstændig gennemførelse af direktivets bestemmelser i de medlemsstater, som må udfolde store anstrengelser for få direktivet gennemført, som følge af at de ikke har nogen almindelige regler på dette område.

3.3. Ændret forslag

I henhold til EF-traktatens artikel 250, stk. 2, ændrer Kommissionen sit forslag i overensstemmelse med ovennævnte.